b'\n_START_ARTICLE_\nAl-Zarkali\n_START_SECTION_\n\xc5\xbdivljenje in delo\n_START_PARAGRAPH_\nAl-Zarkali je bil najbolj\xc5\xa1i opazovalec svojega \xc4\x8dasa in izdajatelj Toledskih planetnih tabel leta 1080._NEWLINE_Trigonometri\xc4\x8dne tabele iz tega dela, ki jih je v latin\xc5\xa1\xc4\x8dino prevedel Gerard, so imele precej\xc5\xa1en vpliv na razvoj trigonometrije v dobi renesanse. Temeljile so na opazovanjih in prou\xc4\x8devanjih, ki so jih opravili mnogi \xc5\xa1panski muslimanski in judejski astronomi. Vsebovale so geografske podatke, \xc4\x8drpane od Ptolemeja, al-Hvarizmija in Albatanija._NEWLINE_Po njegovih pravilih je pisal svoja dela tudi Rajmund iz Marseillesa._NEWLINE_Ptolemejevo preveliko vrednost dol\xc5\xbeine Sredozemskega morja 62\xc2\xb0 je al-Hvarizmi skraj\xc5\xa1al skoraj na 52\xc2\xb0, al-Zarkali pa je na\xc5\xa1el skoraj pravo vrednost 42\xc2\xb0._NEWLINE_Skonstruiral je izbolj\xc5\xa1an tip astrolaba, ki ga je imenoval safihah, v Evropi pa je postal znan kot\xc2\xa0\xc2\xbbsafeja\xc2\xab. Z razliko od predhodnih ni bil odvisen od zemljepisne \xc5\xa1irine opazovalca, in so ga lahko uporabljali kjerkoli na Zemlji._NEWLINE_Prvi je dokazal gibanje Son\xc4\x8devega odzemlja (apogeja) proti zvezdam. Po njegovih merjenjih je vrednost 12,04", prava vrednost pa je 11,77". Kopernik ga je navajal vzporedno z Albatanijem v svojemu delu De revolutionibus orbium coelestium.\n_START_SECTION_\nPoimenovanja\n_START_PARAGRAPH_\nPo njem se imenuje udarni krater Al-Zarkali (Arzachel) na Luni.'